Temeljem članka 5. stavka 1. točke 6. i stavka 11. Zakona o sigurnosti prometa na cestama („Narodne novine“, broj: 67/08, 48/10 - OUSRH, 74/11, 80/13, 158/13 - Odluka i Rješenje USRH, 89/14 - OUSRH i 92/14, 64/15 i 108/17), članka 27. Statuta Grada Zadra („Glasnik Grada Zadra“, broj: 9/09, 28/10, 3/13, 2/15 – pročišćeni tekst i 3/18, 7/18-pročišćeni tekst), članka 5. i članka 10. stavka 1. točke 6. Odluke o komunalnim djelatnostima („Glasnik Grada Zadra“, broj: 1/19), te prethodne suglasnosti Ministarstva unutarnjih poslova, Policijske uprave Zadarske Broj: 511-18-03-1081-19.BB od 29. travnja 2019. godine, **Gradsko vijeće Grada Zadra**, na \_\_ sjednici, održanoj dana \_\_\_\_\_\_ **2019. godine**, **d o n o s i**

**O D L U K U**

**o izmjenama i dopunama**

**Odluke o organizaciji i načinu naplate parkiranja u Gradu Zadru**

**Članak 1.**

**U Odluci o organizaciji i načinu naplate parkiranja u Gradu Zadru** („Glasnik Grada Zadra“ broj 3/15, 8/15, 5/18 i 15/18), *dalje – Odluka*, u članku 5. stavku 1., točki 1. riječi „paralelno kraja bedema“ **zamjenjuju se** riječju „ svjetionika“.

U točki 2. podtočki 1. iza riječi „Plankit“ **dodaju se** riječi „i lijeva strana ulice Ivana Brčića“.

**Članak 2.**

 U članku 15. stavak 3. **mijenja se i glasi:**

„Parkiranje u I zoni od 15. lipnja do 31. kolovoza do maksimalno 3 sata naplaćuje se sukladno stavku 2. ovog članka, a za parkiranje duže od 3 sata smatrat će se da je Korisnik parkiranja s Organizatorom parkiranja sklopio ugovor o korištenju javnog parkirališta uz korištenje dnevne parkiralište karte sukladno odredbama članka 10. ove Odluke.“

**Članak 3.**

U članku 18.stavku 1. točke 1., 2. i 3. **mijenjaju se i glase:**

„● za sve fizičke osobe sa prebivalištem ili boravištem ako traje dulje od 3 mjeseca na

području Grada Zadra – povlaštene karte po cijeni od 150,00 kuna mjesečno, a iste će vrijediti u II, III i IV parkirnoj zoni.

Iznimno, povlaštene karte izdavat će se i fizičkim osobama koje nemaju prebivalište ili boravište koje traje dulje od 3 mjeseca na području Grada Zadra, ako su u radnom odnosu na određeno ili neodređeno vrijeme i čije mjesto rada je na području Grada Zadra te fizičkim osobama koje su vlasnici stana ili kuće koja se nalazi na području Grada Zadra.

● za pravne i fizičke osobe obrtnike, odnosno osobe koje obavljaju drugu samostalnu djelatnost ako: imaju sjedište ili koriste poslovni prostor na području Grada Zadra – povlaštene karte s nazivom ''Tvrtka'' po cijeni od 200,00 kn mjesečno, a iste će vrijediti u II,III i IV parkirnoj zoni.

* za stanare koji imaju prebivalište ili boravište ako traje dulje od 3 mjeseca na području MO Poluotok uključujući i stanare koji imaju registrirano vozilo na tvrtku ili leasing – povlaštene karte po cijeni od 50,00 kuna mjesečno, a iste će vrijediti u II, III i IV parkirnoj zoni, te u I parkirnoj zoni isključivo na bivšem autobusnom kolodvoru (između vrata na Poljani Natka Nodila, državne ceste D-407 i Lančanih vrata).“

U stavku 1. točki 4. iza riječi ''prebivaju'' **dodaju se** **riječi:**

 „ili borave dulje od 3 mjeseca''

 U članku 18. iza stavka 1. **dodaju se stavci 2. i 3. koji glase:**

„Ostvarivanje prava na kupnju povlaštene karte Korisnik iz članka 18. stavka 1. točke 1., 3. i 4. dokazuje osobnom iskaznicom ili uvjerenjem Ministarstva unutarnjih poslova o adresi stanovanja, ili potvrdom poslodavca da je u radnom odnosu, odnosno dokumentacijom da na području Grada Zadra ima u vlasništvu kuću ili stan te ima vozilo registrirano na svoje ime, što dokazuje valjanom prometnom dozvolom ili koristi vozilo drugoga vlasnika temeljem ugovora o najmu, ugovora o posudbi, ugovora o leasingu ili drugoga pravnog posla, a što dokazuje ispravom o pravnom poslu u kojoj su obvezatno naznačeni marka i model vozila, boja, broj šasije i broj registarskih oznaka.'

„Ostvarivanje prava na kupnju povlaštene karte Korisnik iz članka 18. stavka 1. točke 2. dokazuje vlasništvom poslovnog prostora ili ugovorom o zakupu poslovnog prostora, odnosno izvatkom iz registra ili upisnika što ga vodi nadležno tijelo iz kojega je vidljiva poslovna adresa na kojoj se obavlja djelatnost te ima u vlasništvu vozilo ili je korisnik leasinga, što dokazuje važećom prometnom dozvolom.“

**Članak 4.**

Ostale odredbe Odluke ostaju nepromijenjene.

**Članak 5.**

Ova Odluka o izmjenama i dopunama Odluke stupa na snagu osmog dana od dana objave u „Glasniku Grada Zadra“.

*KLASA:* 340-01/15-01/57

*URBROJ:*

*Zadar,*

**GRADSKO VIJEĆE GRADA ZADRA**

 **PREDSJEDNIK**

 **Zvonimir Vrančić, dr. med.**